

ΕΛΛΗΝΙΚΗ ΔΗΜΟΚΡΑΤΙΑ Μοσχάτο 15/2/2023

# ΔΗΜΟΣ ΜΟΣΧΑΤΟΥ-ΤΑΥΡΟΥ Αρ. Πρωτ.:

# ΝΟΜΟΣ ΑΤΤΙΚΗΣ

Ταχ. Δ/νση: Κοραή 36 & Αγίου Γερασίμου

Ταχ. Κώδικας: 18345

Τηλέφωνο: 213-2019630-31

Email: [karagianni@0144.syzefxis.gov.gr](mailto:karagianni@0144.syzefxis.gov.gr) **Προς**

**Τον Πρόεδρο &**

**Τα μέλη του Δημοτικού Συμβουλίου**

**ΘΕΜΑ: Λήψη απόφασης για την παράταση της σύμβασης παραχώρησης της χρήσεως δημοτικού ακινήτου.**

Κύριε Πρόεδρε, κύριοι Δημοτικοί Σύμβουλοι,

Ο Δήμος μας έχοντας αυξημένο ενδιαφέρον για τη στήριξη της σύγχρονης οικογένειας στο πλαίσιο της ιδιαίτερης κοινωνικής συγκυρίας, έκρινε απαραίτητη τη δημιουργία δομών που θα ανταποκρίνονται στις ανάγκες της εποχής και θα μπορούν να καλύψουν ένα ευρύ φάσμα αναγκών. Μια από αυτές τις δομές είναι και το Κέντρο Φροντίδας και Αγωγής για τα Παιδιά, υπό τον τίτλο «ΑΠΟΣΤΟΛΗ ΓΙΑ ΤΟ ΠΑΙΔΙ», που υλοποιεί ο Φιλανθρωπικός Οργανισμός της Ιεράς Αρχιεπισκοπής Αθηνών, υπό το όνομα «ΑΠΟΣΤΟΛΗ», στο παραχωρούμενο χωρίς αντάλλαγμα ακίνητο του Δήμου, συνολικής επιφανείας 541,74 τ.μ., το οποίο βρίσκεται επί της οδού Αγίου Κωνσταντίνου 7, στην Κοινότητα Μοσχάτου.

Η παραχώρηση του ως άνω ακινήτου εγκρίθηκε με την 29/2013 απόφαση Δημοτικού Συμβουλίου και τροποποιήθηκε με την 278/3-2014. Η διάρκεια της παραχώρησης, ορίσθηκε σύμφωνα με το εγκεκριμένο παραχωρητήριο, στα δέκα έτη, αρχής γενομένης από την ημερομηνία υπογραφής της σύμβασης στις 16-2-2013.

Λαμβάνοντας υπόψη ότι αρκετοί γονείς, εργαζόμενοι ή άνεργοι, χρειάζονται υποστήριξη στο ρόλο τους, λόγω μειωμένων οικονομικών απολαβών και της απουσίας ευρύτερου οικογενειακού υποστηρικτικού περιβάλλοντος, θεωρούμε σύμφωνα με τα μέχρι τώρα στοιχεία, ότι η παράταση της λειτουργίας του Κέντρου θα ήταν ιδιαίτερα ωφέλιμη για τον πληθυσμό της περιοχής μας.

Επισημαίνεται ότι από την έναρξη λειτουργίας της δομής μέχρι και σήμερα, έχουν παρασχεθεί υπηρεσίες εκπαιδευτικής υποστήριξης, δραστηριότητες εμπλουτισμού των ικανοτήτων και δυνατοτήτων των παιδιών, ψυχαγωγία και φροντίδα σε περίπου 1260 παιδιά.

Σύμφωνα με τα ανωτέρω, παρακαλούμε για τη λήψη απόφασης προκειμένου να παραταθεί η παραχώρηση του ακινήτου, για τη λειτουργία του Κέντρου Φροντίδας και Αγωγής για τα Παιδιά, υπό τον τίτλο «ΑΠΟΣΤΟΛΗ ΓΙΑ ΤΟ ΠΑΙΔΙ», λόγω λήξης της ανωτέρω σύμβασης παραχώρησης, με έναρξη της παράτασης από 16/2/2023 και για τρία έτη.

**Ο ΔΗΜΑΡΧΟΣ**

**ΑΝΔΡΕΑΣ Γ. ΕΥΘΥΜΙΟΥ**